আমার জীবনের সবচেয়ে বড় অধ্যায়টি কেটেছে নাটক নিয়ে, নাটকেরই মাঝে। সেই যে ’৭২-এ শুরু করেছিলাম আজ অবধি তা চলছে। কিন্তু এটি যে আমার জীবনের সবচেয়ে গুরুত্বপূর্ণ কাজ সেই কথাটি বলা হয়ত সঠিক হবে না। আসলে নিয়মিতভাবে কোন কার্যক্রম শুরু করলে সেটা প্রায় অবধারিতভাবেই চালিয়ে যেতে হয় আমাদের এই দেশে। ইচ্ছা করলেই নতুন ভাবে নতুন কিছু শুরু করা হয়ে ওঠে না। এর অন্তরায় অনেকগুলো। প্রথমত, আমাদের এখানে নতুন কোন কাজ করা খুব সহজ নয়। দ্বিতীয়ত, সব মানুষ সমান ইচ্ছে এবং প্রাণশক্তির দ্বারা চালিত নয়, যাতে করে সহজেই নতুন নতুন কাজে ব্রতী হওয়া যায়। অতএব, চাই আর না চাই, সেই পুরনো পথেই পথ চলতে হয় ক্রমাগত। ছিচল্লিশ বছর ধরে চলেছি মঞ্চের ওপরে। কখনও অভিনেতা হিসেবে। কখনও নির্দেশক। কখনও কেবলই দর্শক অথবা সাধারণ কর্মী হিসেবে। আজ এই এত বছর পরে এসে মনে হয় চলেছি তো বটে কিন্তু কী এমন আহামরি কিছু করতে পেরেছি নাটকের অঙ্গনে? অথচ কত অল্পেই কত বড় বড় স্বীকৃতি এসেছে জীবনে। গত পর্বে বোধহয় এই ধরনের কিছু অপূর্ণতার কথা উল্লেখ করেছিলাম। ঠিক সরাসরি নয়, আভাসে ইঙ্গিতে। এই ধরনের চিন্তা-ভাবনা দীর্ঘ পথ চলার ক্লান্তিতে সকলেরই মনে আসে বলে মনে হয়।